# Artemis II

L'Artemis II és una missió del programa Artemis dirigida per la NASA. Constituirà el primer llançament tripulat des del complex de llançament 39B del Centre Espacial Kennedy des del STS-116 el 2006 i el segon vol que farà ús del sistema de llançament espacial (SLS). Serà també la primera missió tripulada de la nau espacial Orion en què quatre astronautes realitzaran un sobrevol de la Lluna i tornaran a la Terra, convertint-se en la primera tripulació a viatjar més enllà de l'òrbita terrestre baixa des de la missió de l'Apollo 17 el 1972.
Està programada per no abans de l'abril de 2026.

## Història

Originalment designada com a Exploration Mission-2 (EM-2), la missió tenia previst recollir mostres d'un asteroide capturat en òrbita lunar per la missió robòtica de redirecció d'asteroides: Asteroid Redirect Mission. Però la construcció del robot fou cancel·lada l'abril de 2017 i el nom de la missió fou canviat després de la seva introducció dins del programa Artemis.
Posteriorment, es va proposar una missió de 8 dies amb una tripulació de quatre astronautes, enviats en una trajectòria de retorn lliure al voltant de la Lluna.
Una altra proposta suggerida el 2017 va ser portar quatre astronautes a bord d'Orió en un viatge de 8 a 21 dies al voltant de la Lluna per lliurar el primer element de la Deep Space Gateway.
El març de 2018, es va decidir llançar el primer mòdul Gateway en un vehicle de llançament comercial.
D'aleshores ençà, la missió ha tingut diversos canvis de disseny i els endarreriments en la data prevista de llançament són una constant. No obstant, els plans d'enviar la missió continuen avançant i el 3 d'abril de 2023 es va anunciar quins seran els integrants de la tripulació.
Amb tot, al desembre de 2024, l'Administrador Nelson va anunciar que el llançament de la primera missió tripulada del programa Artemis es posposava a l'abril de 2026, a causa dels mesos de recerca en matèria d'enginyeria relacionats amb el sistema de suport vital i l'escut tèrmic de la nau.

## Tripulació

L'Artemis II estarà tripulat per quatre astronautes: el comandant Reid Wiseman, el pilot Victor J. Glover, l'especialista en càrrega útil Christina Koch i l'especialista en missió Jeremy Hansen. Jenni Sidey-Gibbons s'unirà a la missió si Hansen no pot participar-hi.
La tripulació de l'Artemis II serà la primera missió interracial, multinacional i en què viatjarà una dona a la Lluna, més enllà de l'òrbita terrestre baixa. Glover serà el primer afroamericà. Hansen i Sidey-Gibbons han estat designats per l'Agència Espacial Canadenca per cobrir la plaça que els correspon d'acord amb el que s'estableix en un tractat de 2020 signat entre els Estats Units i el Canadà. Per tant, per primera vegada, almenys hi haurà un astronauta no estatunidenc en una missió tripulada a la Lluna. D'altra banda, Christina Koch es convertirà en la primera dona en viatjar a la Lluna.

## Missió

El pla de la missió Artemis II és enviar quatre astronautes a bord de la primera nau espacial Orion MPCV a la Lluna. Farà ús de la variant Bloc 1 del sistema de llançament espacial. En primer lloc, la nau serà enviada a una òrbita terrestre alta amb un període d'estada allí d'aproximadament 24 hores. Durant aquest temps, la tripulació realitzarà diverses comprovacions dels sistemes de suport vital de la nau espacial, així com una demostració de trobada a l'espai i operacions de proximitat que utilitzaran l'etapa de propulsió criogènica provisional (ICPS) com a objectiu. Posteriorment, quan Orion torni a arribar al perigeu, dispararà el seu motor principal per completar la maniobra que l'enviarà a una trajectòria lunar de retorn lliure, abans de tornar a la Terra.

### Comunicacions òptiques

Artemis II provarà i demostrarà les comunicacions òptiques cap a i des de la Terra mitjançant el sistema de comunicacions òptiques Orion Artemis II (O2O). El dispositiu de prova enviarà dades a la Terra amb una velocitat d'enllaç descendent de fins a 260 megabits per segon.

## Referències

* 1 2 Hambleton, Kathryn. «First Flight With Crew Important Step on Long-Term Return to Moon». NASA, 27-08-2018. Arxivat de l'original el 30 d'agost de 2018. [Consulta: 6 abril 2023].
* 1 2 Chang, Kenneth «NASA Missions to Return to the Moon Delayed Until 2026 and 2027». The New York Times, 05-12-2024.
* 1 2 Donaldson, Abbey A. «NASA Shares Orion Heat Shield Findings, Updates Artemis Moon Missions». NASA, 05-12-2024. [Consulta: 5 desembre 2024].
* ↑ Foust, Jeff «NASA Selects Boulder Option for Asteroid Redirect Mission». SpaceNews, 25-03-2015.
* ↑ Wall, Mike «Inside NASA's Plan to Catch an Asteroid (Bruce Willis Not Required)». Space.com, 10-04-2013.
* ↑ «NASA closing out Asteroid Redirect Mission». SpaceNews, 14-06-2017.
* ↑ Hambleton, Kathryn. «NASA's First Flight With Crew Will Mark Important Step on Journey to Mars». NASA, 04-08-2017. Arxivat de l'original el 28 de juliol de 2020. [Consulta: 8 desembre 2017]. Aquest article incorpora text d'aquesta font, la qual és de domini públic.
* ↑ Gebhardt, Chris. «NASA finally sets goals, missions for SLS – eyes multi-step plan to Mars». NASASpaceflight.com, 06-04-2017. Arxivat de l'original el 21 d'agost de 2017. [Consulta: 3 maig 2017].
* ↑ «NASA FY 2019 Budget Overview». NASA. Arxivat de l'original el 4 de desembre de 2019. [Consulta: 12 novembre 2021]. «Supports launch of the Power and Propulsion Element on a commercial launch vehicle as the first component of the LOP - Gateway» Aquest article incorpora text d'aquesta font, la qual és de domini públic.
* ↑ Foust, Jeff. «White House proposes $27.2 billion for NASA in 2024». SpaceNews, 09-03-2023. Arxivat de l'original el 7 d'octubre de 2023. [Consulta: 10 març 2023].
* ↑ O'Shea, Claire. «NASA Names Astronauts to Next Moon Mission, First Crew Under Artemis». NASA, 03-04-2023. Arxivat de l'original el 22 de juliol de 2023. [Consulta: 9 agost 2023]. Wall, Mike. «Meet the 4 astronauts flying on NASA's Artemis 2 moon mission» (en anglès). Space.com, 03-04-2023. Arxivat de l'original el 29 de maig de 2023. [Consulta: 9 agost 2023]. Wattles, Jackie; Strickland, Ashley. «The four astronauts NASA picked for the first crewed moon mission in 50 years» (en anglès). CNN, 03-04-2023. Arxivat de l'original el 10 d'agost de 2023. [Consulta: 9 agost 2023]. Stamm, Amy. «Meet the Crew of Artemis II» (en anglès). airandspace.si.edu, 03-04-2023. Arxivat de l'original el 8 d'abril de 2023. [Consulta: 9 agost 2023].
* ↑ CNW Group «Canadian Space Agency astronauts Jenni Gibbons and Joshua Kutryk to contribute to future missions, from the International Space Station to the Moon». Cision. CNW Group [Longueuil, Quebec], 22-11-2023.
* ↑ «Canadian astronauts receive new assignments». CityNews [Vancouver], 22-11-2023.
* ↑ «A Canadian astronaut will be on NASA's Artemis deep space lunar orbit as well the first non American to leave earth orbit». Global News, 16-12-2020.
* ↑ Sloss, Philip. «NASA studying practice rendezvous options for Artemis 2 Orion». NASASpaceFlight.com, 25-06-2020. Arxivat de l'original el 27 de juny de 2021. [Consulta: 27 juny 2021].
* 1 2 Murphy, Kendall. «Lasers Light the Way for Artemis II Moon Mission». Exploration and Space Communications. NASA, 03-06-2021. Arxivat de l'original el 3 June 2021. [Consulta: 6 abril 2023].